ויליאם תומאס המילטון

ויליאם תומאס המילטון (באנגלית: William Thomas Hamilton; 8 בספטמבר 1820 – 26 באוקטובר 1888), היה חבר במפלגה הדמוקרטית, ומושל מרילנד ה-38 בין השנים 1880–1884. הוא כיהן גם כחבר הסנאט של ארצות הברית מטעם מרילנד בין השנים 1868–1874, וכחבר בית הנבחרים של ארצות הברית, מטעם המחוז השני (1849–1853) והמחוז הרביעי (1853–1855) של מרילנד.

 ביוגרפיה 
 ראשית חייו ופוליטיקה 
המילטון נולד ב-8 בספטמבר 1820 בבונסבורו שבמרילנד, וקיבל חינוך מוקדם ממורה מקומי בשם ג'ון בראון. הוא המשיך ללמוד באקדמיית הייגרסטאון, ולאחר מכן בג'פרסון קולג' בקנונסבורג, פנסילבניה, בין השנים 1836–1840. לאחר הקולג' למד המילטון משפטים עם חבר הקונגרס לשעבר של מרילנד, ג'ון תומסון מייסון הבן, והתקבל ללשכת עורכי הדין ב-1845. לאחר מכן החל לעסוק בעריכת דין בהייגרסטאון, מרילנד.

בשנת 1846 נבחר המילטון לבית הנבחרים של מרילנד, אך לא הצליח להיבחר מחדש ב-1847. עם זאת, הוא נבחר מטעם המפלגה הדמוקרטית כחבר בית הנבחרים של ארצות הברית לקונגרסים ה-31, ה-32 וה-33, וכיהן מ-4 במרץ 1849 עד 3 במרץ 1855. בזמן כהונתו בקונגרס, למרות שהמחוז שלו כלל בעיקר יצרנים וכורים, הוא תמך בתעריפים אבל רק כמקור הכנסה לממשלה. כמו כן כיהן כיו"ר הוועדה למחוז קולומביה במהלך הקונגרס ה-33.

מ-1855 עד 1868, נמנע המילטון מפוליטיקה וחידש את העיסוק במשפטים ובחקלאות בהייגרסטאון. במהלך אותה תקופה, התפרסם ברחבי מערב מרילנד כעורך דין מצוין.

ויליאם המילטון היה בעל עבדים והיה לו מגורי עבדים בביתו בהייגרסטאון, מרילנד.

 הסנאט של ארצות הברית 
לאחר היעדרותו הארוכה מהפוליטיקה, נבחר המילטון כדמוקרטי לסנאט של ארצות הברית על ידי האספה הכללית של מרילנד, וכיהן מ-4 במרץ 1869 עד 3 במרץ 1875. המילטון היה תומך נלהב בהחזרת הריבונות הדרומית בעקבות מלחמת האזרחים האמריקנית, אך הצביע נגד התיקון ה-15 לחוקת ארצות הברית שהעניק זכויות הצבעה לכל הגברים ללא קשר לגזע.

בשנת 1871 תמך המילטון תמך בוויליאם פינקני וייט במהלך מסע הבחירות למושל מרילנד, אך התחרט על ההחלטה לאחר מכן בעקבות פעולותיו של וייט כמושל. בשנת 1874 ננטש המילטון על ידי המפלגה הדמוקרטית במדינה ולא נבחר על ידם מחדש לסנאט. במקום זאת התמודד המילטון על תפקיד המושל ב-1875, אך הפסיד את מועמדות מפלגתו לעמיתו הדמוקרטי ג'ון לי קארול.

 מושל מרילנד 
לאחר שלא הצליח לקבל מועמדות לתפקיד המושל, התרחק המילטון שוב מהזירה הפוליטית, וחזר לעיסוקיו הקודמים במערב מרילנד. אולם במהלך אותה תקופה, 
המשיך לדחוף בהתמדה למועמדות דמוקרטית למושל מרילנד, דבר שהצליח לעשות ב-1879. המילטון התמודד עם המנהל הכללי של דואר ארצות הברית לעתיד, הרפובליקני ג'יימס אלברט גארי, במהלך הבחירות, והביס אותו בהפרש של יותר מ-22,000 קולות.

כמושל, התנגש המילטון בקביעות עם בית המחוקקים של המדינה, מתוך אמונה שהם מזניחים את כלכלת המדינה. הוא ביקש לצמצם את הבזבוז הממשלתי על ידי ביטול משרדים ותפקידים מופרזים, כמו משרד שוקלי תבואה וחציר, אך שוב בית המחוקקים סירב לשתף פעולה עם תוכניתו. הוא פרש מתפקידו כמושל ב-8 בינואר 1884, ושמר על תמיכה עממית ברחבי המדינה. היחס העוין שלו לבית המחוקקים כמושל, הפך שוב את המפלגה הדמוקרטית במדינה לעוינת כלפיו.

המילטון חזר להייגרסטאון שם נמנע ממעורבות נוספת בפוליטיקה המדינתית והלאומית. הוא חזר לעסוק בעריכת דין, אך גם פעל לשיפור העבודות הציבוריות בעיר ובמחוז, ברחובות ובאספקת המים. הוא שמר על פופולריות רבה בהייגרסטאון ובאזורים הסובבים אותו, ומותו ב-26 באוקטובר 1888 בעקבות מאבק ממושך במחלה זכה לאבל רב. הוא נקבר בבית הקברות רוז היל (מרילנד).

 משפחתו 
בתו של המילטון ג'וזפין נישאה לממציא היירם פרסי מקסים. בתו השנייה קלייר נישאה להיידן איימס, אחיה של זמרת האופרה אמה איימס. נכדתו הייתה השחקנית קלייר אימס, נינתו היא השחקנית ג'ניפר הווארד, ונין נין שלו הוא השחקן טוני גולדווין.

 קישורים חיצוניים 




 הערות שוליים 

קטגוריה:אמריקאים ילידי מרילנד
קטגוריה:בוגרי מכללת וושינגטון וג'פרסון
קטגוריה:חברי בית הנבחרים של ארצות הברית ממרילנד
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי הסנאט של ארצות הברית ממרילנד
קטגוריה:סנאטורים חברי המפלגה הדמוקרטית
קטגוריה:מושלי מדינות ארצות הברית מהמפלגה הדמוקרטית
קטגוריה:מושלי מרילנד
קטגוריה:אמריקאים שנולדו ב-1820
קטגוריה:אמריקאים שנפטרו ב-1888